b"\n_START_ARTICLE_\nLillooet\n_START_PARAGRAPH_\nLillooet (sami sebe zovu St'at'imc, Stl'atl'imx, Stla'tliumH), pleme ameri\xc4\x8dkih Indijanaca porodice Salishan s rijeka Lillooet River, Bridge River i Fraser i jezera Harrison Lake u Britanskoj Kolumbiji, Kanada. Lillooeti se sastoje od nekoliko bandi podijeljenih na Lower i Upper Lillooete, danas nastanejni na rezervatima Britanske Kolumbije. Od nekada\xc5\xa1njih 4000, mnogi su stradali 1863. od epidemije boginja, pa ih je po\xc4\x8detkom 20. stolje\xc4\x87a preostalo oko 1000. Po\xc4\x8detkom novog tisu\xc4\x87lje\xc4\x87a ima ih oko 4500.\n_START_SECTION_\nIme\n_START_PARAGRAPH_\nIme lillooet ozna\xc4\x8dava 'divlji luk' (wild onion), biljku poznatu pod latinskim nazivom Allium canadense, srodnu divljem \xc4\x8de\xc5\xa1njaku uvezernom iz Europe, Allium vineale (vidi). Ostali nazivi su St'at'imc, Stl'atl'imx, Stl'atl'imc, S\xc6\x9b\xe2\x80\x99a\xc6\x9b\xe2\x80\x99imx\xc7\x9dc, St'\xc3\xa1t'imc i Stlatliumh, varijante imena kojim nazivaju sami sebe.\n_START_SECTION_\nEtnografija\n_START_PARAGRAPH_\nLillooeti priapdaju po svojoj kulturi plemenima Platoa kao i njihovi bli\xc5\xbei jezi\xc4\x8dni srodnici Lake, Thompson i Okanagon. Ribolov (losos), i '\xc5\xbeetva' divljeg bilja i bobica i kopanje raznih vrsta korijenja njihov su glavni su na\xc4\x8din nalaska hrane. Karibu, bighorn, jelen, planinska koza, medvjed i dabar tako\xc4\x91er su va\xc5\xbean izvor mesa. zimska ku\xc4\x87a naj\xc4\x8de\xc5\xa1\xc4\x87e je bila polupodzemna struktura od 18 do 50 stopa u dijametru, napravljena od drvenih balvana i prekrivene korom i zemljom. U takvu ku\xc4\x87u ulazilo se preko ljestava koje su vodile do otvora na vrhu krova. Vrh ljestava bio je izrezbaren i obojen figurama klanske \xc5\xbeivotinje. Uobi\xc4\x8dajena ljetna nastamba je \xc4\x8detvrtasta komunalna struktura s kosturom od klada i cedrovih dasaka i krovom od kore. Duge su 35 do 75 stopa. Ognji\xc5\xa1ta su se nalazila na sredini prostorija a du\xc5\xbe zidova postavljene su platforme za spavanje._NEWLINE_Lillooeti su izvrsni ko\xc5\xa1ara\xc5\xa1i. Ko\xc5\xa1are imaju vi\xc5\xa1e namjena, tako i za dr\xc5\xbeanje vode i kuhanje hrane pomo\xc4\x87u usijanog kamenja. Hasure, pokriva\xc4\x8di i torbe pletu se od trske i vlakana kore, ko\xc5\xbea i \xc5\xbeivotinjskih dlaka, uklju\xc4\x8duju\xc4\x87i i bijelog dugodlakog, sada nestalog psa. No\xc5\xbeevi, \xc4\x8deki\xc4\x87i, struga\xc4\x8di i ostali alat izra\xc4\x91ivani su od kamena. [zdjela|Zdjele] i lonci su od drveta, a kanui od kore ili dubljeni u deblu (dug-out)._NEWLINE_Odje\xc4\x87a je bila ko\xc5\xbena ili pletena od vlakana kore. Ukra\xc5\xa1avali su se perlicama, perjem, bodljikama dikobraza i \xc5\xa1koljkama abalone (poznata i kao \xe2\x80\x9ePetrovo uho\xe2\x80\x9c, porodica Haliotidae; haliotis= uho mora) i dentalium. Nosne i u\xc5\xa1ne nakite nosili su oba spola, a isto vrijedi i za bojanje lica simboli\xc4\x8dnim znakovima i tetoviranje. _NEWLINE_Oru\xc5\xbeje se uz luk i strijelu sastojalo od no\xc5\xbeeva s kamenim sje\xc4\x8divima i koplja s kamenim \xc5\xa1iljcima, te razne vrste kija\xc4\x8da. Tijelo su u ratu \xc5\xa1titili oklopima od da\xc5\xa1\xc4\x8dica i pru\xc4\x87a, \xc5\xa1tit nisu poznavali. Ratne zarobljenike su \xc4\x8desto uzimali ali skalpiranje i dekapitacija nisu bili uobi\xc4\x8dajeni. Mrtve su sahranjivali u sjede\xc4\x87em polo\xc5\xbeaju u najboljoj odje\xc4\x87i i s oru\xc5\xbejem i osobnim vlasni\xc5\xa1tvom u grobovima oivi\xc4\x8denim travom i ozna\xc4\x8denim krugom od kamenja. U nekim slu\xc4\x8dajevima preko grobova stavljali bi okrenut kanu. Kod Donjih Lillooeta tijelo bi ponekad smjestili na tlo i prekrili ga hrpom kamenja, ili polo\xc5\xbeili u grobni sanduk pred drvenom figurom koja predstavlja pokojnika obu\xc4\x8denog u njegovu odje\xc4\x87u. Pse pokojnika ubili bi i objesili blizu njegova roba, a ako je imao robove, jednog ili nekoliko njih bili bi sahranjeni zajedno s njim, ponekad i \xc5\xbeivi. _NEWLINE_Prema Jamesu Mooneyu klanski sistem Lillooeta nije imao \xc5\xbeenidbenih restrikcija, \xc4\x8desto je identi\xc4\x8dan sa seoskom zajednicom, a svaki je imao svoga nasljednog poglavicu. Vrhovnog poglavice Lillooeta nije bilo. Ve\xc4\x87ina vlasni\xc5\xa1tva preminulog (osim osobnih stvari) pripala bi njegovoj udovici i djeci, a ne bi se uni\xc5\xa1tavala kao kod nekih susjednih plemena. _NEWLINE_Plesni ceremonija bilo je mnogo, uklju\xc4\x8duju\xc4\x87i i plesove pod maskama i ceremonije potlatcha, inicijacije omladine i rigorozne izolacije menstrualnih \xc5\xbeena. Poligamija je bila uobi\xc4\x8dajena a udovci i udovice podvrgavani dugom periodu izolacije i  '\xc4\x8di\xc5\xa1\xc4\x87enja' . _NEWLINE_U Lillooet-kozmogoniji istok se poistovje\xc4\x87ivao sa svjetlom i \xc5\xbeivotom, a zapad s tamom i smr\xc4\x87u. Na po\xc4\x8detku postanka, svijet je bio napu\xc4\x8den bi\xc4\x87ima sli\xc4\x8dnim \xc5\xbeivotinjama od kojih su ve\xc4\x87ina bili kanibali i zli ma\xc4\x91ioni\xc4\x8dari. Natprirodna bi\xc4\x87a pretvorili su ih u \xc5\xbeivotinje, ptice i ribe. Glavni od ovih bogova bio je Old Man sa svojim pomo\xc4\x87nicima Kojotom i podre\xc4\x91enim pomo\xc4\x87nicima Suncem, Mjesecom i drugima. Lillooeti imaju i svojega Nou kojega nazivaju Ntci'nemkin koji je u svom velikom kanuu spasio svoju obitelj i iz svake obitelji po jedno mu\xc5\xa1ko ili \xc5\xbeensko dijete."